《圣俞受诏行田是时圣俞葬其弟公异未毕而去》
宋代·刘敞

虫潦败耕耘，西成绝人望。乡农吁天意，守阙书屡上。

忧民圣天子，择吏贤宰相。王畿盖根本，岁赋在宽放。

曰君往行田，究彼荒稔状。一当薄其租，用以息民谤。

朝廷慎指使，推择无与让。非君精明姿，曷以致忠谅。

忧公剧私为，即夕治行仗。怀悲念其弟，卜日不果葬。

乃知体纯粹，世士难以尚。德泽既敷宣，风谣还历访。

归来悟明主，自致谁云妄。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。